Guinea/ Seksuaali- ja sukupuolivähemmistöjen tilanne Guineassa (laillinen asema, yhteiskunnallinen ilmapiiri, oikeudenloukkaukset, viranomaissuojelu)

Guinea / Situation of sexual and gender minorities in Guinea (legal status, social climate, human rights violations, state protection)

**Kysymykset**

1. Millainen on seksuaali- ja sukupuolivähemmistöjen asema Guineassa (laillinen asema, yhteiskunnallinen ilmapiiri)?
2. Onko seksuaali- ja sukupuolivähemmistöihin kohdistunut viime vuosina oikeudenloukkauksia? Millaisia ja minkä tahojen toimesta?
3. Onko seksuaali- ja sukupuolivähemmistöjen mahdollista saada viranomaissuojelua Guineassa?
4. Onko Guineassa seksuaali- ja sukupuolivähemmistöjen järjestöjä tai muita tukitoimia? Miten järjestöihin ja aktivisteihin suhtaudutaan?

***Questions***

1. What is the legal and social situation of sexual and gender minorities in Guinea?
2. Have there been reports of human rights violations or other infringements (e.g. discrimination) against members of sexual and gender minorities in recent years? What kind of infringements and by which actors?
3. Is state protection available for LGBTIQ persons in Guinea?
4. Are there LGBTIQ organizations or other support services for LGBTIQ persons in Guinea? How are societal attitudes against LGBTIQ activists and organizations?

## Millainen on seksuaali- ja sukupuolivähemmistöjen[[1]](#footnote-1) asema Guineassa (laillinen asema, yhteiskunnallinen ilmapiiri)?

Samaa sukupuolta olevien välinen seksuaalinen kanssakäyminen on Guineassa rikos. Guinean vuonna 2016 voimaan tulleen rikoslain artikla 274 kieltää ”samaa sukupuolta olevien väliset siveettömät ja luonnonvastaiset teot”. Tällaisiin tekoihin syyllistyneille voidaan määrätä vankeusrangaistus, jonka pituus vaihtelee kuudesta kuukaudesta kolmeen vuoteen, ja lisäksi tai vaihtoehtoisesti 500 000–1 000 000 Guinean frangin (n. 53−106 euroa) sakkorangaistus. Lisäksi artiklassa 275 kriminalisoidaan ”julkisen säädyllisyyden loukkaaminen” (ts. julkinen ”säädyttömyys”), ja artiklan 276 mukaan siihen syyllistyvälle voidaan määrätä maksimissaan kahden vuoden vankeusrangaistus sekä sakkoja. Kansainvälisesti toimivan seksuaali- ja sukupuolivähemmistöjen oikeuksia puolustavan ILGA-järjestön (International Lesbian, Gay, Bisexual, Trans and Intersex Association) ”State-Sponsored Homophobia” -raportin (päivitetty viimeksi 12/2020) mukaan vuosien 2015 ja 2019 välillä Guineassa on raportoitu useita henkilön oletettuun homoseksuaalisuuteen ja ”homoseksuaalisuuden edistämiseen” liittyviä pidätyksiä, erityisesti pääkaupungin Conakryn alueella.[[2]](#footnote-2)

Amnesty International -ihmisoikeusjärjestön ennen vuoden 2020 presidentinvaaleja[[3]](#footnote-3) julkaisemassa raportissa käydään läpi eri väestöryhmien tilannetta sekä perusoikeuksien ja kansalaisvapauksien toteutumista Guineassa. Raportin mukaan Guinean hallitus kieltäytyi noudattamasta vuonna 2015 toteutetun YK:n yleismaailmallisen määräaikaistarkastelun (UPR/Universal Periodic Review) yhteydessä annettuja sukupuoli- ja seksuaalivähemmistöjen suojeluun tähtääviä suosituksia. Guinean viranomaisten mukaan samaa sukupuolta olevien välisten suhteiden lainsäädännöllisestä kriminalisoinnista huolimatta kyseisiä lainkohtia ei ole koskaan sovellettu käytäntöön. Viranomaisten mukaan tämä tarkoittaa ”näiden vähemmistöjen olemassaolon ja aseman hiljaista tunnustamista”.[[4]](#footnote-4)

Myös Freedom House -järjestön vuotta 2021 käsittelevän demokratiakatsauksen mukaan samaa sukupuolta olevien välisen kanssakäymisen kriminalisoivia rikoslain kohtia sovelletaan käytäntöön harvoin, mutta toisaalta LGBTIQ-vähemmistöihin kuuluvia on pidätetty ns. lievempien rikosnimikkeiden perusteella.[[5]](#footnote-5) Guinean LGBTIQ-vähemmistöjen asemaa syyskuun 2021 vallankaappauksen[[6]](#footnote-6) jälkeen tarkastelevassa Erasing 76 Crimes -verkkojulkaisun artikkelissa haastatellaan salanimellä esiintyvää LGBTIQ-aktivistia, joka kertoo sukupuoli- ja seksuaalivähemmistöjen asemasta Guineassa. Artikkelissa viitataan vanhan rikoslain artiklaan 325, jonka mukaan homoseksuaalisuus on kriminalisoitu Guineassa. Aktivistin mukaan varsinkin syksyllä 2021 vallasta syöstyn entisen presidentin Alpha Condén valtakaudella sukupuoli- ja seksuaalivähemmistöihin kohdistui huomattavaa syrjintää ja stigmatisointia. Condé ja monet uskonnolliset johtajat syyttivät länsimaita, erityisesti Yhdysvaltoja ja Ranskaa, imperialistisen agendan ja vapaamielisten arvojen ajamisesta Länsi-Afrikassa, ja mm. imaamien esittämät salaliittoteoriat saivat myös Condén kaudella runsaasti huomiota. Artikkelissa haastateltu LGBTIQ-aktivisti kertoo, että uskonnollisissa tiloissa harjoitettua puhetta on vaikea kontrolloida. Aktivisti ei kuitenkaan usko islamistisen fundamentalismin nousun olevan merkittävä ongelma Guineassa. Vaikka vahvasti uskonnolliset ainekset ovat näkyvässä asemassa guinealaisessa yhteiskunnassa, uskonnollinen ääriajattelu ei ole saanut jalansijaa Guineassa. LGBTIQ-vähemmistöjen arki ei kuitenkaan ole haastatellun mukaan helppoa: kriminalisoiva lainsäädäntö tarjoaa lainvalvontaviranomaisille ja rikollisille mahdollisuuden kiristää ja uhkailla LGBTIQ-ihmisiä heidän seksuaalisen suuntautumisensa perusteella. Guineassa hyödynnetään myös sosiaalisia verkostoja varsinkin nuorten homomiesten ”käräyttämiseen”. LGBTIQ-vähemmistöjen tilanne on hankalampi maan sisäosien kaupungeissa kuten Kankanissa, mutta artikkelin mukaan pääkaupungissa Conkaryssa tilanne on ”rauhallisempi”.[[7]](#footnote-7)

Ranskan maahanmuuttoviranomaisten (OFPRA) maatietopalvelun marraskuussa 2017 suorittaman tiedonhankintamatkan pohjalta helmikuussa 2018 julkaistun raportin mukaan homoseksuaaleihin kohdistuva sosiaalinen hyljeksintä tulee esiin ennen kaikkea perhepiirissä. Paikallisen ihmisoikeusjärjestön (Arc-en-Ciel[[8]](#footnote-8) Guinée) ja Guineassa toimivan YK-edustajan mukaan henkilön poikkeavan sukupuoli- tai seksuaali-identiteetin paljastuminen perheelle johtaa useimmissa tapauksissa tämän sulkemiseen perheyhteisön ulkopuolelle tai jopa väkivaltaan. Perheenjäsenten ja lähiyhteisön taholta henkilöön kohdistuva ulos sulkeminen ja hyljeksintä on erityisen vaikeaa guinealaisessa yhteiskunnassa, jossa henkilön sosiaalinen asema ja arvo määräytyvät ensisijaisesti hänen perhe- ja yhteisöroolinsa mukaan. Myös yhteiskunnan avoin homovihamielisyys heikentää sukupuoli- ja seksuaalivähemmistöjen asemaa Guineassa. Homoseksuaaleiksi epäillyt henkilöt saattavat esimerkiksi menettää vuokra-asuntonsa seksuaali-identiteettiin liittyvän epäilyn vuoksi.[[9]](#footnote-9)

OFPRA toteaa em. raportissaan, että homoseksuaalisuus on todellinen tabu guinealaisessa yhteiskunnassa, ja aiheesta on vaikea keskustella kansalaisyhteiskunnan edustajien, poliittisten ja uskonnollisten johtajien, taiteilijoiden tai edes toimittajien kanssa. Guinealainen yhteiskunta vaikuttaakin OFPRA:n havaintojen mukaan erityisen konservatiiviselta nimenomaan homoseksuaalisuuden suhteen, ja homoseksuaalit herättävät valtaväestössä vihamielisyyttä. Suurin osa OFPRA:n haastattelemista yhteiskunnallisista toimijoista osoitti avointa ja suoraa vihamielisyyttä homoseksuaaleja kohtaan, ja esimerkiksi haastatellut toimittajat vakuuttivat, etteivät olleet koskaan käsitelleet aihetta ohjelmissaan tai artikkeleissaan. Haastatellut LGBTIQ-yhteisön edustajat kertoivat puolestaan, että tietyt yksityiset radiokanavat ovat järjestäneet keskustelutilaisuuksia, joissa väittelyn aiheena on ollut homoseksuaalisuus. Keskustelijoiden ilmaisemat mielipiteet ovat olleet äärimmäisen kielteisiä ja jotkut väittelyihin osallistuneet ovat todenneet esimerkiksi, että homot pitäisi ”polttaa elävältä”. Monet homoyhteisön jäsenet kertovatkin erilaisista seksuaalisen suuntautumisen piilottamisen strategioista, esimerkiksi kulissiavioliitoista, joiden avulla he voivat välttyä perheyhteisön taholta tulevilta paineilta ja ahdistelulta.[[10]](#footnote-10)

OFPRA:n raportin mukaan Conakryn homoyhteisö on varsin tiivis ja sulkeutunut, ja suurin osa sen jäsenistä tuntee toisensa. Internetin suljetut yhteisöt ovat myös helpottaneet keskinäistä kohtaamista ja yhteydenpitoa. Conakryssa haastateltujen LGBTIQ-ihmisten mukaan pääkaupungissa ei ole tiettyjä homobaareja, mutta joissakin ravintoloissa ja yökerhoissa sateenkaariväestön läsnäolo ”suvaitaan”. Paikallisen homoyhteisön jäsenten mukaan Guineassa on mahdotonta tuoda julkisesti esiin seksuaalista suuntautumistaan ilman pelkoa joutumisesta perheyhteisön hyljeksinnän tai muun yhteisön taholta tulevan kostoväkivallan uhriksi. OFPRA toteaakin, että yleisellä tasolla homoseksuaalit joutuvat äärimmäisen stigmatisoinnin ja oikeudenloukkausten kohteiksi seksuaalisen suuntautumisensa vuoksi. Lesbonaiset kohtaavat haastateltujen mukaan sukupuolensa vuoksi vähemmän häirintää ja väkivaltaa kuin homomiehet.[[11]](#footnote-11)

OFPRA:n mukaan eri uskontokunnat ja niiden johtajat tuomitsevat avoimesti homoseksuaalisuuden. Conakryssa on tavallista, että muslimiperheet pyytävät uskonnollisia auktoriteetteja puuttumaan asiaan, jos joku perheenjäsen paljastuu homoseksuaaliksi.[[12]](#footnote-12) Belgian maahanmuuttoviranomaisten maatietopalvelun (CEDOCA) 28.11.2017 julkaiseman maatietoraportin [päivitys] mukaan raportin tarkastelujaksolla 1.1.2015−15.11.2017 guinealaisissa medioissa (mm. Vision Guinee) on julkaistu joitakin homoseksuaalisuutta käsitteleviä artikkeleita, joissa kuvataan lähinnä yksittäisiä välikohtauksia kuten pidätyksiä, yhteisön negatiivisa asenteita ja väkivaltaisia hyökkäyksiä sekä turvallisuusjoukkojen suhtautumista sukupuoli- ja seksuaalivähemmistöihin. Artikkeleissa kerrotaan myös poliittisten ja uskonnollisten vaikuttajien suhtautumisesta sateenkaariväestöön ”maassa, jossa homoseksuaalisuudesta keskusteleminenkin on tabu”.[[13]](#footnote-13) Kanadan maahanmuutto- ja pakolaisasioiden neuvoston (IRB) 21.9.2017 julkaiseman maatietovastauksen mukaan toisin kuin naapurimaissa, Guineassa homoseksuaalisuus ei nouse teemana esiin poliittisissa, uskonnollisissa tai mediakeskusteluissa. Tästä seuraa LGBTIQ-vähemmistöjen näkymättömyyden ja aiheeseen liittyvien tabujen jatkuminen guinealaisessa yhteiskunnassa.[[14]](#footnote-14) Guinealaisissa medioissa on kerrottu myös tapauksesta, jossa guinealaista toimittajaa oli uhkailtu kuolemalla hänen käsiteltyään homoseksuaalisuutta ja homoseksuaalien kohtaamia ongelmia johtamansa verkkojulkaisun kolumneissa erityisesti osallistuttuaan Yhdysvaltain Guinean suurlähetystön LGBT-asioihin keskittyvän erityislähettilään järjestämään virtuaalitapaamiseen.[[15]](#footnote-15)

Yhdysvaltain ulkoasiainministeriön (USDOS) vuoden 2021 tapahtumia käsittelevän ihmisoikeusraportin mukaan sukupuoli- ja seksuaalivähemmistöjen poliittinen osallistuminen on olematonta, mikä johtuu kulttuurisista ja uskonnollisista stigmoista ja tabuista, jotka saavat näihin vähemmistöihin kuuluvat salaamaan sukupuoli- ja seksuaali-identiteettinsä. Perheet myös pakottavat LGBTIQ-perheenjäseniään heteroseksuaalisiin avioliittoihin. Syrjinnänvastaiset lait ja Guineassa syyskuun 2021 sotilasvallankaappauksen jälkeen toistaiseksi voimassa oleva siirtymävaiheen peruskirja (Transitional Charter) eivät turvaa LGBTIQ-ihmisten oikeuksia. Siirtymävaiheen peruskirjan mukaan avioliitto ja perinteinen perheyksikkö ovat guinealaisen yhteiskunnan perusta. USDOSin mukaan LGBTIQ-ihmiset joutuivat myös vuonna 2021 asumiseen ja työnsaantiin liittyvän syrjinnän kohteiksi. Toisaalta vuonna 2021 ei raportoitu viranomaisten tai ihmisoikeus- ja kansalaisjärjestöjen tietoon tulleista sukupuoli- ja seksuaali-identiteettiin perustuvista syrjintätapauksista, joskin aiheen ollessa sosiaalinen ja kulttuurinen tabu on USDOSin mukaan todennäköistä, että syrjinnän uhrit eivät välttämättä raportoi heihin kohdistuneista väärinkäytöksistä kuten häirinnästä ja kaltoinkohtelusta.[[16]](#footnote-16)

Myös YK:n ihmisoikeusneuvoston (UN HRC) 5.11.2019 julkaiseman yleisen määräaikaisarvioinnin puitteissa laaditun koosteraportin mukaan sukupuoli- ja seksuaalivähemmistöjen olemassaolo on edelleen tabu Guineassa. Just Atonement Inc. (JAI) -ihmisoikeusjärjestön UN HRC:lle toimittamien tietojen mukaan sekä naisten että miesten väliset samaa sukupuolta olevien seksuaaliset suhteet ovat Guineassa laittomia ja viittaa tässä yhteydessä rikoslain artiklaan 325 (Guinean vanha rikoslaki)[[17]](#footnote-17).[[18]](#footnote-18)

Equaldex-sivustolla käydään läpi eri oikeuksien toteutumista erimaalaisten LGBTIQ-yhteisöjen keskuudessa. Sivustolla viitataan erinäisiin mielipidetutkimuksiin, joiden tulokset osoittavat, että yleinen ilmapiiri ja asennoituminen sukupuoli- ja seksuaalivähemmistöjä kohtaan on Guineassa äärimmäisen negatiivista. Vuosien 2014−2016 Afrobarometri-tutkimukseen vastanneista henkilöistä 95,33 % ilmoitti, ettei hyväksyisi homoseksuaaleja naapureikseen. Seuraavassa, vuosien 2016−2018 Afrobarometrissä vastaava osuus oli vain hiukan pienempi: 92,6 %. Vuonna 2013 toteutetun Gallup-tutkimuksen mukaan 89 % vastaajista oli sitä mieltä, että heidän asuinalueensa ei ole hyvä elinympäristö homoseksuaaleille.[[19]](#footnote-19)

Guineeinfomonde-uutissivustolla 8.7.2016 julkaistussa artikkelissa kerrotaan CEDOCA:n mukaan Conakryssa ja Kankanissa suoritetusta kyselytutkimuksesta, johon vastanneista osa oli sitä mieltä, että ”homot tulisi lynkata julkisella paikalla kaiken kansan nähden”, kun taas toisten mielestä homoseksuaalit tulisi tuomita elinkautiseen vankeusrangaistukseen.[[20]](#footnote-20)

## Onko seksuaali- ja sukupuolivähemmistöihin kohdistunut viime vuosina oikeudenloukkauksia? Millaisia ja minkä tahojen toimesta?

Käytettävissä olevista lähteistä löytyy vain vähän mainintoja viime vuosina sukupuoli- ja seksuaalivähemmistöihin kohdistuneista oikeudenloukkauksista. Tässä luvussa on käyty läpi keskeisissä maatietolähteissä[[21]](#footnote-21) raportoituja oikeudenloukkauksia.

USDOSin mukaan sukupuoli- ja seksuaalivähemmistöihin kuuluvat henkilöt joutuivat myös vuonna 2021 valtion turvallisuusjoukkojen mielivaltaisten ja laittomien pidätysten, fyysisen väkivallan ja ahdistelun kohteiksi. Usein pidätyksiä ja häirintää perusteltiin julkisen rauhan häiritsemisellä. LGBTIQ-henkilöt kertoivat joutuneensa myös perheenjäsentensä negatiivisen suhtautumisen ja kohtelun ja heteroseksuaalisten pakkoavioliittojen uhreiksi. Myös seksuaali-identiteettiin perustuvaa seksuaalista häirintää raportoitiin. USDOSin mukaan vuoden 2021 aikana ei raportoitu samaa sukupuolta olevien henkilöiden väliseen seksuaaliseen kanssakäymiseen liittyviä oikeudenkäyntejä.[[22]](#footnote-22)

Sukupuoli- ja seksuaalivähemmistöjen tilannetta on tarkasteltu mm. Belgian maahanmuuttoviranomaisten (CEDOCA/CGRA) 28.11.2017 julkaisemassa maatietoraportissa sekä Ranskan maahanmuuttoviranomaisten (OFPRA) 23.2.2018 julkaisemassa tiedonhankintamatkaraportissa (tiedonhankintamatka toteutettu 7.-18.11.2017). Näiden raporttien antamia tietoja voidaan pitää uudemman tiedon puuttuessa suuntaa-antavina. CEDOCA:n raportissa mainitaan joitakin paikallisten uutislähteiden raportoimia pidätys- ja oikeustapauksia (aikaväli 2014−2017)[[23]](#footnote-23), joskaan näille tapauksille ei ole saatu vuosien 2016 ja 2017 aikana vahvistusta paikallisista tuomioistuimista.[[24]](#footnote-24) Yksittäisistä välikohtauksista on uutisoitu myös vuosina 2019−2022. 23.10.2019 julkaistun uutisen mukaan paikallinen homomies oli pidätetty epäiltynä toisen miehen raiskauksesta Siguirin kunnan alueella Roi Hassanin kaupunginosassa, tosin uutisen mukaan pidätyksen syynä oli epäillyn myöntämä seksuaalinen väkivalta.[[25]](#footnote-25) 19.10.2022 julkaistun uutisen mukaan nuori mies oli onnistunut pakenemaan hurjistuneen väkijoukon lynkkausyritystä Conkaryssa. Haastateltu mies kertoo joutuneensa yllätetyksi omassa kodissaan kesken seksuaalisen kanssakäymisen. Kotiin tunkeutuneet paikallisen muslimiyhteisön jäsenet olivat uhanneet yllätettyjä miehiä väkivallalla, minkä jälkeen haastateltu oli yrittänyt hakea suojelua paikalliselta poliisiasemalta. Poliisit olivat kuitenkin todenneet, etteivät pysty suojelemaan nuorta homomiestä lähiyhteisön väkivallalta, minkä seurauksena mies oli paennut maasta.[[26]](#footnote-26) 30.12.2019 julkaistun uutisen mukaan homoseksuaalisesta käytöksestä ja seksuaalisesta häirinnästä syytetty imaami oli joutunut raivostuneiden nuorten väkivaltaisen hyökkäyksen kohteeksi Conkaryssa. Eräs hyökkääjistä kertoi joutuneensa imaamin seksuaalisen häirinnän kohteeksi paikallisessa moskeijassa ja hyökkäyksen olleen kosto tapahtuneesta.[[27]](#footnote-27) Toukokuussa 2020 Guineenews-uutissivustolla julkaistun uutisen mukaan nuori homomies oli pidätetty ja toimitettu turvallisuusviranomaisten huostaan Salamanyn naapurustossa Kankanissa. Pidätetty oli joutunut oman perheenjäsenensä yllättämäksi ja ilmiantamaksi ollessaan samaa sukupuolta olevan kumppaninsa seurassa.[[28]](#footnote-28)

OFPRA:n tiedonhankintamatkaraportissa haastatellun paikallisen Arc-en-Ciel Guinée -järjestön mukaan useita baarinpitäjiä, joiden baareissa oli tavattu sukupuoli- ja seksuaalivähemmistöjen edustajia ja seksityöntekijöitä, oli pidätetty ”hiljattain” (oletettavasti vuonna 2017) Conakryssa ja kyseiset baarit suljettu. OFPRA:n haastattelemat paikalliset diplomaattilähteet ja YK-edustaja korostavat kuitenkin, että vaikka LGBTIQ-yhteisön jäseniin kohdistuvista oikeustapauksista ei löydy juurikaan tietoa, se ei tarkoita, että oikeuslaitos hyväksyisi näiden vähemmistöjen olemassaolon. Kyse on lähteiden mukaan pikemminkin siitä, että kuten muutakin lainsäädäntöä, myös tähän aihepiiriin liittyviä kriminalisoivia lakeja sovelletaan harvoin käytäntöön.[[29]](#footnote-29)

## Onko seksuaali- ja sukupuolivähemmistöjen mahdollista saada viranomaissuojelua Guineassa?

Guineassa syyskuussa 2021 tapahtuneen sotilasvallankaappauksen jälkeen Guinea on ollut hallinnollisessa siirtymävaiheessa. Tasavallan presidenttinä toimii siirtymäkauden ajan vallankaappausta johtanut kenraali Mamady Doumbouya (1.10.2021 eteenpäin). Doumbouya perusti 22.1.2022 siirtymäkauden kansallisen neuvoston (National Transitional Council), johon nimitettiin 81 edustajaa maan eri sosiaalisilta sektoreilta, ammattialoilta ja poliittisista puolueista. 20.8.2022 lähtien Guinean pääministerinä on toiminut Bernard Gomou, joka korvasi väliaikaisen hallinnon pääministerinä aluksi toimineen Mohamed Beavoguin. Beavogui luopui pääministerin tehtävästään 16.7.2022 terveyssyiden vuoksi.[[30]](#footnote-30)

Syyskuun 2021 sotilasvallankaappausta ja väliaikaisen hallinnon toimintaa on käsitelty Maahanmuuttoviraston maatietopalvelun kyselyvastauksissa ”Guinea (Conakry)/Guinea – yleinen tilanne vallankaappauksen jälkeen ja UFDG-puolueen asema” (päivätty 14.2.2022) ja ”Guinea (Conakry)/Matkustaminen Guineaan passin hankkimista varten” (päivätty 16.11.2021) eikä tässä vastauksessa ole käsitelty näissä vastauksissa läpi käytyjä asioita.[[31]](#footnote-31)

International Crisis Group -järjestön kuukausittaisen kriisikatsauksen mukaan Guinean yleinen turvallisuustilanne on säilynyt syksyllä 2022 muuttumattomana. Viimeisimmän kriisikatsauksen (12/2022) mukaan muiden Länsi-Afrikan maiden ja erityisesti Länsi-Afrikan talousyhteisön (ECOWAS) johtajat ovat vaatineet, että kahden vuoden siirtymäajan normaaliin siviilihallintoon on päätyttävä lokakuussa 2024 (tammikuun 2025 sijaan). Guinean pääoppositiokoalitio boikotoi joulukuussa 2022 päättynyttä kansallista dialogia, johon osallistuneet yhteiskunnalliset toimijat esittelivät keskustelun tulokset ja lopulliset suositukset väliaikaiselle presidentille 21.12.2022: suosituksiin kuului mm. presidenttiehdokkaiden yläikärajan asettaminen 75 vuoteen sekä katumielenosoitusten kieltäminen poliittisen siirtymäkauden aikana. Oppositiokoalitio kieltäytyi 30.12.2022 hyväksymästä kansallisen dialogin suosituksia tuomiten ne ”yksipuolisiksi”. Kenraali Doumbouyan väliaikainen hallinto on ryhtynyt toimenpiteisiin syksyllä 2021 vallasta syöstyn presidentti Alpha Condén hallinnon aikaisia väärinkäytöksiä, erityisesti korruptiorikoksiin syyllistyneitä poliitikkoja, vastaan.[[32]](#footnote-32)

Guineassa käynnissä oleva poliittinen siirtymäkausi vaikeuttaa viranomaisten toimintakyvyn arvioimista. Freedom House -järjestön vuoden 2021 tapahtumia tarkastelevan demokratiakatsauksen mukaan ”hallinnon toiminta” -osa-alueella (”Functioning of Government”) on tapahtunut heikkenemistä sotilasvallankaappauksen vuoksi. Toisaalta vuoden 2021 tapahtumia ennen ja jälkeen syyskuun vallankaappauksen tarkastellessaan Freedom House toteaa, että toimeenpano- ja lainsäädäntövaltaa harjoittavien virkamiesten toimivalta oli ennen vallankaappausta (ts. siviilihallinnon aikana) kyseenalaista; syitä heikkoon toimintakykyyn olivat mm. maan vaalijärjestelmän heikkous ja vaalivilppi sekä viranomaiskorruptio ja yleinen rankaisemattomuus. Vallankaappauksen jälkeen Freedom House katsoo tilanteen heikentyneen ensisijaisesti siksi, että vallankaappauksen jälkeen Guineassa valtaa ovat pitäneet sotilashallinto ja sen valitsemat ja suoraan nimittämät edustajat demokraattisilla vaaleilla valittujen edustajien sijaan.[[33]](#footnote-33)

USDOSin vuotta 2021 käsittelevän ihmisoikeusraportin mukaan Guineassa vuonna 2021 raportoituja merkittäviä ihmisoikeusrikkomuksia olivat mm. valtion turvallisuusjoukkojen suorittamat laittomat ja mielivaltaiset tapot ja teloitukset sekä kidutus ja muu epäinhimillinen, alentava kohtelu ja rangaistukset; rankat ja epäinhimilliset vankilaolosuhteet; mielivaltaiset pidätykset ja vangitsemiset; pidättäminen ja vangitseminen poliittisin perustein; oikeusviranomaisten riippumattomuuteen liittyvät merkittävät ongelmat; yksityisyyden suojan mielivaltainen loukkaaminen laittomin perustein; rikoksista epäiltyjen henkilöiden perheenjäsenten rankaiseminen; median ja ilmaisunvapauteen kohdistuvat merkittävät rajoitukset, ml. toimittajiin kohdistuvat väkivallanteot ja uhkaukset sekä sensuuri ja kunnianloukkausta koskeva, sananvapautta rajoittava lainsäädäntö; kokoontumisvapauteen kohdistuvat merkittävät rajoitukset; liikkumisvapauteen ja asuinpaikan valintaan, maansisäiseen siirtymiseen sekä maasta poistumiseen liittyvät huomattavat rajoitukset; poliittista osallistumista koskevat huomattavat ja perusteettomat rajoitukset; vakava virkamieskorruptio; sukupuolen perusteella tapahtuneiden väkivallantekojen tutkimatta ja rankaisematta jättäminen; ihmiskauppa ja -salakuljetus; sukupuoli- ja seksuaalivähemmistöihin (LGBTIQ+) kohdistuvat väkivallanteot ja uhkaukset; samaa sukupuolta olevien aikuisten seksuaalisen kanssakäymisen kriminalisoiva lainsäädäntö sekä pahimmat lapsityön muodot. Myös hallituksen virkamiesten rankaisemattomuus erilaisista virka- ja muista rikoksista oli merkittävä ongelma; varsinkaan syksyllä 2021 syrjäytetyn presidentin Condén hallinto ei ryhtynyt juuri minkäänlaisiin toimiin ihmisoikeusrikkomuksiin tai korruptioon syyllistyneiden viranomaisten syyttämiseksi tai rankaisemiseksi.[[34]](#footnote-34)

OFPRA:n helmikuussa 2018 julkaiseman tiedonhankintamatkaraportin mukaan sukupuoli- ja seksuaalivähemmistöt saattavat joutua myös valtion turvallisuusjoukkojen suorittamien väkivallantekojen sekä kiristyksen ja uhkailun kohteiksi. Vuonna 2017 Conakryn poliisin kerrottiin suorittaneen useita homoseksuaalien pidätyksiä, erityisesti näiden suosimissa julkisissa paikoissa. Haastateltujen LGBTIQ-ihmisten mukaan poliisi oli vuonna 2017 kuulustellut julkisilla paikoilla homoseksuaaleiksi esim. vaatetuksen perusteella epäilemiään miehiä. Pidätysten ja kuulustelujen yhteydessä uhreilta saatetaan vaatia huomattavia rahasummia vastineeksi vapautumisesta. Eräässä tapauksessa paikallinen sotilas oli pidättänyt miesparin, riisunut heidät alasti, ottanut uhreista valokuvia ja uhannut julkaista kuvat internetissä. Miehet joutuivat maksamaan kiristäjälle huomattavan summan välttyäkseen julkiselta häväistykseltä.[[35]](#footnote-35)

Käytettävissä olevista lähteistä löytyy joitakin mainintoja viranomaisten välinpitämättömyydestä väkivallan uhreiksi joutuneiden LGBTIQ-ihmisten suojelemisessa.[[36]](#footnote-36) Tämän vastauksen kohdassa 2 kerrotaan tapauksesta, jossa nuoren homomiehen kotiin tunkeutuneet paikallisen muslimiyhteisön jäsenet olivat uhanneet miestä ja tämän kumppania fyysisellä väkivallalla, minkä jälkeen mies oli yrittänyt hakea suojelua paikalliselta poliisiasemalta. Poliisit olivat kuitenkin todenneet, etteivät pysty suojelemaan miestä lähiyhteisön väkivallalta, minkä seurauksena mies oli paennut maasta.[[37]](#footnote-37)

## Onko Guineassa seksuaali- ja sukupuolivähemmistöjen järjestöjä tai muita tukitoimia? Miten järjestöihin ja aktivisteihin suhtaudutaan?

Käytettävissä olevien lähteiden mukaan Guineassa ei ole julkisesti aktiivisia ja avoimesti sukupuoli- ja seksuaalivähemmistöjen oikeuksia puolustavia LGBTIQ-järjestöjä, mutta jotkut julkiset terveydenhuoltolaitokset pyrkivät lisäämään HIV- ja AIDS-tietoisuutta ja samalla ehkäisemään haavoittuvassa asemassa oleviin yhteisöihin kohdistuvia oikeudenloukkauksia, ml. sukupuoli- ja seksuaalivähemmistöt.[[38]](#footnote-38) Lähteiden mukaan yksi guinealainen järjestö keskittyy AIDS:in estämiseen, turvallisten seksikäytäntöjen edistämiseen sekä ART-viruslääkityksen jakeluun; järjestö pyrkii edistämään haavoittuvassa asemassa olevien ryhmien ja yhteisöjen oikeuksien toteutumista, näiden joukossa identiteettiään piilottelevat LGBTIQ-yhteisöt.[[39]](#footnote-39) Ranskan maahanmuuttoviranomaisten maatietopalvelun (OFPRA) 16.8.2022 julkaisemassa, HIV-positiivisiin ja AIDS:ia sairastaviin kohdistuvaa syrjintää Guineassa käsittelevässä raportissa viitataan OFPRA:n helmikuussa 2018 julkaisemaan tiedonhankintaraporttiin[[40]](#footnote-40), jonka mukaan Guineassa toimii vain yksi homoseksuaalien puolesta työskentelevä ihmisoikeusjärjestö, ja senkin toiminta tapahtuu HIV:in ja AIDS:in vastaisen työn varjolla.[[41]](#footnote-41) Kyseinen järjestö ei nauti minkään poliittisen puolueen tukea eikä sillä ole käytössään asianajajapalveluita väkivaltatapauksien oikeuskäsittelyjä varten. Em. tiedonhankintamatkaraportin mukaan kyseisellä järjestöllä oli kuitenkin vuonna 2017 toimintaa kaikissa Guinean prefektuureissa[[42]](#footnote-42), ja se tekee yhteistyötä muiden Länsi-Afrikassa toimivien ihmisoikeusjärjestöjen kanssa.[[43]](#footnote-43)

OFPRA:n mukaan Guineassa ei lähtökohtaisesti ollut vuonna 2017 sukupuoli- ja seksuaalivähemmistöille suunnattuja järjestöjen tarjoamia tukipalveluita. Raportin mukaan ihmisoikeusjärjestö Association Arc-en-ciel Guinée ottaa säännöllisesti vastaan perheidensä hylkäämiä homoseksuaaleja. Eräässä OFPRA:n mainitsemassa Arc-en-Cielin raportoimassa esimerkkitapauksessa nuori homomies oli viety kotonaan tapahtuneen väkivaltaisen hyökkäyksen jälkeen paikalliseen moskeijaan vannomaan käsi Koraanilla, että hän lopettaa [homoseksuaalisen käytöksen].[[44]](#footnote-44)

## Lähteet

Africaguinee 1.11.2015. *Guinée: les populations réclament deux homosexuels à Conakry...* <http://www.africaguinee.com/articles/2015/11/01/guinee-les-populations-reclament-deux-homosexuels-conakry> (käyty 23.1.2023).

Aminata.com 19.10.2022. *Guinée/Conakry: le Jeune Amadou Diallo échappe belle à un lynchage à cause de son homosexualité (témoignages)!!!* <https://aminata.com/guinee-conakry-le-jeune-amadou-diallo-echappe-belle-a-un-lynchage-a-cause-de-son-homosexualite-temoignages/> (käyty 23.1.2023).

Amnesty International 11/2019. *Guinea: Red Flags Ahead of the 2020 Presidential Election.* <https://www.ecoi.net/en/file/local/2020109/AFR2910802019ENGLISH.PDF> (käyty 23.1.2023).

Bertelsmann Stiftung 23.2.2022. *BTI 2022 Country Report – Guinea.* <https://bti-project.org/fileadmin/api/content/en/downloads/reports/country_report_2022_GIN.pdf> (käyty 19.1.2023).

CEDOCA (Centre de documentation et de recherches) / CGRA (Commissariat général aux réfugiés et aux apatrides) 28.11.2017. *COI Focus Guinée L’homosexualité.* <https://www.cgrs.be/sites/default/files/rapporten/coi_focus_guinee._lhomosexualite_1.pdf> (käyty 23.1.2023).

CIA (Central Intelligence Agency) World Factbook 11.1.2023. *The World Factbook. Guinea.* [https://www.cia.gov/the-world-factbook/countries/guinea/#government](https://www.cia.gov/the-world-factbook/countries/guinea/%22%20%5Cl%20%22government) (käyty 19.1.2023).

Equaldex [päiväämätön]. *LGBT Rights in Guinea.* <https://www.equaldex.com/region/guinea> (käyty 20.1.2023).

Erasing 76 Crimes / Manoël-Florisse, Moïse 28.9.2021. *LGBTI citizens on edge in West Africa. (Part 2: Guinea after the coup).* <https://76crimes.com/2021/09/28/lgbti-citizens-on-edge-in-west-africa-part-2-guinea-after-a-coup/> (käyty 20.1.2023).

EUAA (European Union Agency for Asylum) 11/2021. *COI Research Guide on LGBTIQ.* <https://coi.euaa.europa.eu/administration/easo/PLib/2021_11_EASO_COI_Research_Guide_on_LGBTIQ.pdf> (käyty 17.1.2023).

France 24 24.6.2016. *Un homme arrêté pour "homosexualité" en Guinée? Pas si vite!* <https://observers.france24.com/fr/20160624-guinee-conakry-homme-arrete-homosexualite-police-escroc-loi-penalisation-arnaque> (käyty 23.1.2023).

Freedom House

24.2.2022. *Freedom in the World 2022. Guinea.* <https://freedomhouse.org/country/guinea/freedom-world/2022> (käyty 19.1.2023).

3.3.2021. *Freedom in the World 2021. Guinea.* <https://freedomhouse.org/country/guinea/freedom-world/2021> (käyty 26.1.2023).

Guinee7.com 5.11.2015. *Viol et Homosexualité déchaînent les passions à Conakry.* <https://www.guinee7.com/viol-et-homosexualite-dechainent-les-passions-a-conakry/> (käyty 23.1.2023).

Guineenews 29.5.2020. *Homosexualité à Kankan: Dénoncé par son frère, un présumé « gay » se fait arrêter!* <https://guineenews.org/homosexualite-a-kankan-denonce-par-son-frere-un-presume-gay-se-fait-arreter/> (käyty 23.1.2023).

ILGA (International Lesbian, Gay, Bisexual, Trans and Intersex Association) 12/2020. *State-Sponsored Homophobia 2020: Global Legislation Overview Update.* <https://ilga.org/downloads/ILGA_World_State_Sponsored_Homophobia_report_global_legislation_overview_update_December_2020.pdf> (käyty 19.1.2023).

International Crisis Group 12/2022. *CrisisWatch. Guinea December 2022.* [https://www.crisisgroup.org/crisiswatch/january-alerts-and-december-trends-2022#guinea](https://www.crisisgroup.org/crisiswatch/january-alerts-and-december-trends-2022%22%20%5Cl%20%22guinea) (käyty 25.1.2023).

IRB (Immigration and Refugee Board of Canada) 21.9.2017. Guinée*: information sur la situation des minorités sexuelles, y compris les lois; le traitement réservé aux minorités sexuelles par la société et les autorités; la protection offerte par l'État et les services de soutien à la disposition des victimes (2014-septembre 2017).* <https://irb-cisr.gc.ca/fr/renseignements-pays/rdi/Pages/index.aspx?doc=457220> (käyty 24.1.2023).

Al Jazeera 14.10.2020. *Timeline: A year of bloody protests in Guinea.* <https://www.aljazeera.com/news/2020/10/14/timeline-a-year-of-bloody-protests-in-guinea> (käyty 26.1.2023).

Libreopinionguinee.com 30.12.2019. *Conakry: un imam homosexuel violemment bastonné par des jeunes en colère.* <https://libreopinionguinee.com/conakry-un-imam-homosexuel-violemment-bastonne-par-des-jeunes-en-colere/> (käyty 24.1.2023).

Maahanmuuttovirasto / Maatietopalvelu

14.2.2022. *Guinea (Conakry) / Guinea – yleinen tilanne vallankaappauksen jälkeen ja UFDG-puolueen asema* [kyselyvastaus]. Saatavilla: Tellus-maatietokannassa.

16.11.2021. *Guinea (Conakry) / Matkustaminen Guineaan passin hankkimista varten* [kyselyvastaus]. Saatavilla: Tellus-maatietokannassa.

Mediaguinee / Keita, Youssouf 23.10.2019. *Siguiri: un homosexuel mis aux arrêts par le commissariat central.* <https://mediaguinee.org/siguiri-un-homosexuel-mis-aux-arrets-par-commissariat-central/> (käyty 23.1.2023).

Nations Online [päiväämätön]. *Administrative Map of Guinea.* <https://www.nationsonline.org/oneworld/map/guinea-map2.htm> (käyty 26.1.2023).

OFPRA (Office français de protection des réfugiés et apatrides)

16.8.2022. *Guinée: Discriminations des personnes vivant avec le VIH/SIDA (PVVIH).* <https://www.ofpra.gouv.fr/libraries/pdf.js/web/viewer.html?file=/sites/default/files/ofpra_flora/2208_gin_discriminations_vih_sida_156645_web.pdf> (käyty 19.1.2023).

23.2.2018. *Rapport de mission en Guinée.* <https://www.ofpra.gouv.fr/libraries/pdf.js/web/viewer.html?file=/sites/default/files/ofpra_flora/didr_rapport_de_mission_en_guinee_final.pdf> (käyty 19.1.2023).

République de Guinée 26.10.2016. *Loi No. 2016/059 Portant Code Pénal.* Saatavilla: Refworld-tietokannassa <https://www.refworld.org/docid/44a3eb9a4.html> (käyty 19.1.2023).

Seta (Seksuaalinen tasavertaisuus -säätiö) 24.3.2021. *Sateenkaarisanasto.* <https://seta.fi/sateenkaaritieto/sateenkaarisanasto/> (käyty 17.1.2023).

UN HRC (United Nation Human Rights Council) / JAI (Just Atonement Inc.) 5.11.2019. *Summary of Stakeholders’ submissions on Guinea\*. Report of the Office of the United Nations High Commissioner for Human Rights.* Saatavilla: ecoi.net-tietokannassa <https://www.ecoi.net/en/file/local/2021614/A_HRC_WG.6_35_GIN_3_E.pdf> (käyty 20.1.2023).

USDOS (United States Department of State) 12.4.2022. *Guinea 2021 Human Rights Report.* <https://www.state.gov/wp-content/uploads/2022/02/313615_GUINEA-2021-HUMAN-RIGHTS-REPORT.pdf> (käyty 19.1.2023).

Vision Guinee 30.10.2015. *Un homosexuel mis aux arrêts à Conakry*. <https://www.visionguinee.info/un-homosexuel-mis-aux-arrets-a-conakry/> (käyty 23.1.2023).

**Tietoja vastauksesta**

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

**Information on the response**

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. Termien ”seksuaali”- ja ”sukupuolivähemmistö” määrittely ei ole yksiselitteistä, ja usein alan julkaisuissakin kirjoittaja pyrkii itse määrittelemään kyseisessä kontekstissa käyttämänsä termit ja niiden rajoitukset. Monien kansainvälisten ihmisoikeusjärjestöjen ja uutistoimistojen seksuaali- ja sukupuolivähemmistöistä käyttämä yleistermi on englanninkielisistä sanoista tuleva akronyymi LGBT (suomeksi HLBT), joka pitää sisällään käsitteet lesbian, gay, bi ja trans ja on jo siksi osittain monitulkintainen, sillä kolme ensimmäistä käsitettä mielletään yleisesti seksuaali-identiteettiä määrittäviksi, kun taas trans-etuliite liittyy ensisijaisesti sukupuoli-identiteettiin. Seksuaali- ja sukupuolivähemmistöjen oikeuksia ajavat järjestöt ja -yhteisöt sisällyttävät englanninkieliseen kirjainlyhenteeseen usein myös sanan inter (LGBTI; suomeksi HLBTI), joka viittaa intersukupuolisuuteen. Viime vuosina varsinkin suomenkielisessä kontekstissa on yleistynyt lyhenne HLBTIQ (englanniksi LGBTIQ), jota myös Setan ja Sukupuolen moninaisuuden osaamiskeskuksen (ent. Trans-tukipiste) sanastoissa suositellaan. Q tulee sanasta queer, jota käytetään usein akateemisessa ja poliittisessa kontekstissa. Queer -käsite liittyy sellaiseen identiteettiin ja oman sukupuolen ja seksuaalisuuden määrittelyyn, jolla pyritään kyseenalaistamaan ulkoa päin tulevia, yhteiskunnan ja yhteisön asettamia sukupuoleen ja seksuaaliseen suuntautumiseen liittyviä normeja (Seta 24.3.2021). Euroopan turvapaikka-asioiden tukivirasto EUAA käyttää LGBTIQ-metodologiaoppaassaan myös termiä SOGI (sexual orientation and gender identity) (EUAA 11/2021). Tässä kyselyvastauksessa on erilaisten määrittelyjen ja seksuaali- ja sukupuoli- identiteettien moninaisuuden vuoksi päädytty käyttämään mahdollisimman vähän arvottavaa yleiskäsitettä ”seksuaali- ja sukupuolivähemmistöt” ellei tietty lähdeaineisto rajoitu nimenomaan seksuaalivähemmistöihin sekä tietyissä kohdissa kirjainlyhennettä LGBTIQ (joissain tapauksissa +), joka on linjassa erityisesti englanninkielisissä lähdeaineistoissa sekä muissa maatietopalvelun tuotteissa käytetyn sanaston kanssa. [↑](#footnote-ref-1)
2. ILGA 12/2020, s. 117. [↑](#footnote-ref-2)
3. Guineassa järjestettiin maaliskuussa 2020 perustuslakimuutosta käsittelevä kansanäänestys, joka herätti poliittisessa oppositiossa ja kansalaisyhteiskunnassa vahvaa vastustusta. Oppositio kutsui kansaa osoittamaan mieltään silloisen presidentin Alpha Condén hallintoa ja sen väärinkäytöksiä sekä Condén jatkokauden mahdollistavaa perustuslakiuudistusta vastaan. Mielenosoitukset alkoivat lokakuussa 2019 ja jatkuivat keväällä 2020. Myös lokakuussa 2020 järjestettyjä presidentinvaaleja pidettiin epädemokraattisina, ja niihin liittyen järjestettiin mielenosoituksia, jotka Condén hallinto tukahdutti voimakeinoin (Al Jazeera 14.10.2020; Freedom House 3.3.2021). Condé voitti lokakuun 2020 vaalit 59,5 % äänienemmistöllä ensimmäisellä kierroksella ja jatkoi kolmannelle kaudelleen Guinean presidenttinä (Freedom House 3.3.2021; CIA World Factbook 11.1.2023). [↑](#footnote-ref-3)
4. Amnesty International 11/2019, s. 8-9. [↑](#footnote-ref-4)
5. Freedom House 24.2.2022. [↑](#footnote-ref-5)
6. Syyskuun 2021 sotilasvallankaappauksesta lisää tietoa tämän vastauksen kohdassa 3. [↑](#footnote-ref-6)
7. Erasing 76 Crimes / Manoël-Florisse 28.9.2021. Sukupuoli- ja seksuaalivähemmistöihin kohdistuneista yksittäisistä oikeudenloukkauksista lisätietoa tämän vastauksen kohdassa 2. [↑](#footnote-ref-7)
8. Suom. ”sateenkaari”. [↑](#footnote-ref-8)
9. OFPRA 23.2.2018, s. 43. [↑](#footnote-ref-9)
10. OFPRA 23.2.2018, s. 43. [↑](#footnote-ref-10)
11. OFPRA 23.2.2018, s. 43. [↑](#footnote-ref-11)
12. OFPRA 23.2.2018, s. 44. [↑](#footnote-ref-12)
13. CEDOCA / CGRA 28.11.2017, s. 9. [↑](#footnote-ref-13)
14. IRB 21.9.2017. [↑](#footnote-ref-14)
15. CEDOCA / CGRA 28.11.2017, s. 10. [↑](#footnote-ref-15)
16. USDOS 12.4.2022, s. 21, s. 28, s. 30. [↑](#footnote-ref-16)
17. Uudessa, vuonna 2016 voimaan tulleessa rikoslaissa samaa sukupuolta olevien välisiä suhteita käsitellään artikloissa 274−276. [↑](#footnote-ref-17)
18. UN HRC 5.11.2019, s. 2. [↑](#footnote-ref-18)
19. Equaldex [päiväämätön]. [↑](#footnote-ref-19)
20. CEDOCA / CGRA 28.11.2017, s. 10-11. Guineeinfomonde-sivustolla 8.7.2016 julkaistu alkuperäinen artikkeli ei saatavilla. [↑](#footnote-ref-20)
21. Mm. USDOS, Freedom House, Human Rights Watch (HRW), Amnesty International, Bertelsmann Stiftung, ILGA, Erasing 76 Crimes, YK:n alaiset toimijat; paikalliset ja kansainväliset uutislähteet ja tietokannat (mm. Factiva) sekä muiden EU-maiden maahanmuuttoviranomaisten laatimat teema- ja tiedonhankintamatkaraportit. [↑](#footnote-ref-21)
22. USDOS 12.4.2022, s. 30. [↑](#footnote-ref-22)
23. Ks. Vision Guinee 30.10.2015; Guinee7.com 5.11.2015, Africaguinee 1.11.2015, France 24 24.6.2016. [↑](#footnote-ref-23)
24. CEDOCA/CGRA 28.11.2017, s. 7. CEDOCA on selvittänyt asiaa ”Avocats sans frontières” (ASF) -järjestön Guinean osaston riippumattomalta asianajajalta, joka oli puolestaan selvittänyt asiaa kolmesta Conakryssa sijaitsevasta tuomioistuimesta sekä Mafancon ensimmäisen asteen tuomioistuimen yleiseltä syyttäjältä. [↑](#footnote-ref-24)
25. Mediaguinee / Keita 23.10.2019. [↑](#footnote-ref-25)
26. Aminata.com 19.10.2022. [↑](#footnote-ref-26)
27. Libreopinionguinee.com 30.12.2019. [↑](#footnote-ref-27)
28. Guineenews 29.5.2020. [↑](#footnote-ref-28)
29. OFPRA 23.2.2018, s. 42. [↑](#footnote-ref-29)
30. CIA World Factbook 11.1.2023. [↑](#footnote-ref-30)
31. Kyselyvastaukset saatavilla Tellus-maatietokannassa. [↑](#footnote-ref-31)
32. International Crisis Group 12/2022. [↑](#footnote-ref-32)
33. Freedom House 24.2.2022. [↑](#footnote-ref-33)
34. USDOS 12.4.2022, s. 2. [↑](#footnote-ref-34)
35. OFPRA 23.2.2018, s. 42-43. [↑](#footnote-ref-35)
36. Ks. esim. CEDOCA / CGRA 28.11.2017, s. 9; Guineenews 29.5.2020; Aminata.com 19.10.2022. [↑](#footnote-ref-36)
37. Aminata.com 19.10.2022. [↑](#footnote-ref-37)
38. USDOS 12.4.2022, s. 30-31; OFPRA 23.2.2018, s. 44; CEDOCA / CGRA 28.11.2017, s. 14-15; ks. myös UN HRC 5.11.2019, s. 2. [↑](#footnote-ref-38)
39. USDOS 12.4.2022, s. 30-31. [↑](#footnote-ref-39)
40. Varsinainen tiedonhankintamatka toteutettu vuonna 2017. [↑](#footnote-ref-40)
41. OFPRA 16.8.2022. Alkuperäinen lähde: OFPRA 23.2.2018. [↑](#footnote-ref-41)
42. Guinea on jaettu neljään maantieteelliseen alueeseen ja kahdeksaan hallinnolliseen alueeseen, joista pääkaupungilla Conakrylla on erityisasema. Loput 7 aluetta on jaettu 33 prefektuuriin (Nations Online [päiväämätön]). [↑](#footnote-ref-42)
43. OFPRA 23.2.2018, s. 44. [↑](#footnote-ref-43)
44. OFPRA 23.2.2018, s. 44. [↑](#footnote-ref-44)